钦定古今图书集成/历象汇编/岁功典/第039卷 > 《湖广志书》 > 浏阳县
## 钦定古今图书集成/历象汇编/岁功典/第039卷 > 《湖广志书》 > 浏阳县

寒食，《荆楚岁时记》云：“去冬至一百五日，即有疾风甚
雨，谓之寒食。”《风土记》同。然则寒食当在清明前一日。
《癸辛杂识》云：“冬至后百六日为寒食。”则即以清明为
寒食矣。《幼学记》注云：“据历，寒食合在清明前二日。”沈
佺期诗云：“岭外逢寒食，春来不见饧。洛阳新甲子，何
日是清明。”苏子瞻词云：“寒食清明都过了。”可知原是
“两日。”窃意古人称寒食为百五之辰，亦称清明为百
六之辰，知清明在寒食后一日。而或有云清明前三
日者，益非矣。因其相接，故人止称清明，不言寒食也。